রাজ্য সরকারের অধীনে থাকা সব দফতরকে অভিজ্ঞ আইনজীবীদের নামের তালিকা তৈরি করার নির্দেশ দিল আইন দফতর। নবান্ন সূত্রের খবর, জরুরি ভিত্তিতে ওই তালিকা আইনমন্ত্রীর কাছে পাঠাতে হবে। সেই তালিকা খতিয়ে দেখে আগামী ২৮ অগস্টের মধ্যে সম্পূর্ণ নতুন আইনজীবীদের প্যানেল তৈরি করতে চায় রাজ্য। 
প্রশাসনের একাংশের ব্যাখ্যা, একাধিক মামলায় রাজ্য সরকারকে আদালতে হেনস্থা হতে হচ্ছে। হার হচ্ছে একের পর এক মামলায়। কলকাতা হাইকোর্টের পাশাপাশি অন্যান্য আদালত, গ্রিন ট্রাইব্যুনাল এবং ‘স্যাটে’ চলা মামলাও এর মধ্যে রয়েছে। ওইসব মামলা চালাতে গিয়ে একদিকে যেমন রাজ্য কোষাগারের উপরে চাপ বাড়ছে, অন্যদিকে তেমনই সমালোচনায় অস্বস্তি বাড়ছে সরকারের। 
এই সমস্যার কারণ হিসাবে সমন্বয়ের অভাবকেই দায়ী করেছে প্রশাসনের শীর্ষমহল। তা সমাধানের জন্য কয়েকমাস আগে মুখ্যসচিব কড়া বার্তা দিয়েছিলেন দফতরগুলিকে। জানিয়েছিলেন, ভারপ্রাপ্ত আধিকারিকদের সঙ্গে সংশ্লিষ্ট দফতরের আইনি পরামর্শদাতা এবং আইনজীবীর সমন্বয় বাড়াতে হবে। বিভিন্ন দফতরের হয়ে মামলা লড়ার সময়ে আইজীবীরা যেন প্রয়োজনীয় অভাবে সমস্যায় না পড়েন, সেদিকে নজর দেওয়ার নির্দেশও                  দেওয়া হয়েছিল। 
প্রশাসনিক আধিকারিকদের অনেকেই জানিয়েছেন, বেশ কয়েকটি মামলায় আদালতের নির্দেশ অনুযায়ী নির্দিষ্ট সময়ের মধ্যে প্রয়োজনীয় তথ্য দাখিল করতে পারেনি রাজ্য। যার পরিণামে কড়া সমালোচনার মুখে পড়তে হয়েছে রাজ্যকে। এর মধ্যে মাদ্রাসা সার্ভিস কমিশনের মামলায় রাজ্যের হেরে যাওয়ার মতো ঘটনাও ঘটেছে। এহেন পরিস্থিতি মোকাবিলার জন্য নির্দিষ্ট তথ্যভাণ্ডার বা ‘ডেটাবেস’ তৈরি করার পরামর্শও দিয়েছিলেন মুখ্যসচিব। 
এই পরিস্থিতিতে আইনজীবীদের প্যানেল ঢেলে সাজার উদ্যোগ তাৎপর্যপূর্ণ বলে মনে করা হচ্ছে। প্রশাসনের অনেকে মনে করছেন, এর পরে সরকারি আইনজীবীদের প্যানেলে নতুন একাধিক মুখ দেখা যেতে পারে। এক অফিসারের কথায়, ‘‘সাধারণত, সরকারি প্যানেলভুক্ত আইনজীবীদের নির্দিষ্ট মেয়াদ থাকে। নির্দিষ্ট সময়ের পরে তা নবীকরণ করা হয়। এটা সেই প্রক্রিয়ারই অঙ্গ।’’
প্রসঙ্গত, এই সমস্যা শুরু হয়েছিল বাম জমানা থেকেই। রাজ্যের তৎকালীন অ্যাডভোকেট জেনারেল বলাই রায় প্রাক্তন মুখ্যমন্ত্রী বুদ্ধদেব ভট্টাচার্যকে এবিষয়ে একাধিকবার সতর্ক করেছিলেন। তারপরেও পরিস্থিতির কোনও পরিবর্তন হয়নি। প্রথম তৃণমূল সরকারের আমলেও এনিয়ে একাধিকবার উদ্যোগী হয়েছিল প্রশাসন। সেই উদ্যোগ এবার পরিণতি পেতে চলেছে বলে মনে করছেন আধিকারিকদের একাংশ।